Twee dood, twee beseer toe motor rolFoto: Verskaf. Twee mans is dood en twee ander beseer ná die voertuig waarmee hulle gereis het op die R59 in Ascot-on-Vaal gerol het. Russel Meiring, woordvoerder van ER24, het gesê paramedici het die voertuig ’n ent weg van die pad af op sy dak aangetref. “Twee mans, vermoedelik in hul 20’s, se liggame het vasgekeer onder die motor gelê. Ongelukkig kon niks vir hulle gedoen word nie en hulle is dood verklaar,” het Meiring gesê. Twee ander mans is ook op die toneel ondersoek; een het slegs geringe beserings opgedoen terwyl die ander een kritiek beseer was. Die mans is op die toneel behandel. Die kritiek beseerde man is per mediese helikopter na ’n nabygeleë hospitaal gehaas. Die gering beseerde man is per ambulans na ŉ hospitaal vervoer. Die polisie ondersoek die voorval.